b'\n_START_ARTICLE_\nHra\xc5\xa1\xc4\x87e Turopoljsko\n_START_SECTION_\nPovijest\n_START_PARAGRAPH_\nBlizu sela Odre, na isto\xc4\x8dnoj strani, osnovano je veliko selo Hra\xc5\xa1\xc4\x87e, poznato po drvenim turopljskim ku\xc4\x87ama, Uglavnom poredanih uz cestu (nizni tip naselja). Po \xc5\xa1ematizmu zagreba\xc4\x8dke biskupije  1909. godine Hra\xc5\xa1\xc4\x87e ima 636 Katolika i 3 \xc5\xbdidova. U starim pismima na razne je na\xc4\x8dine pisano ime Hra\xc5\xa1\xc4\x87a: Hrascga, Hrasthya, Hrastya, Hrasche._NEWLINE__NEWLINE_Selo nosi ime po hra\xc5\xa1\xc4\x87u, koje je ovdje nekada raslo na velikim povr\xc5\xa1inama. Otuda mo\xc5\xbeemo zaklju\xc4\x8diti, da je to selo neko\xc4\x87 stajalo u hrastovoj \xc5\xa1umi. Prvi put se ime tog sela spominje godine 1265. i to kao zemlja \xe2\x80\x9eHarastya". I kaptol zagreba\xc4\x8dki dr\xc5\xbeao je na po\xc4\x8detku 14. stolje\xc4\x87a neke posjede u Hra\xc5\xa1\xc4\x87u, koje je darovao  sve\xc4\x87eniku Dionizu, svom notaru. Ovaj je god. 1327, taj svoj posjed u Hra\xc5\xa1\xc4\x87u zamijenio sa gospo\xc4\x91om Srebrenom, udovicom Matije sina Rado\xc5\xa1a Turopoljca i sinom njezinim Gurenom te bratom Matejom za njihov posjed Petrovac pod Medvedgradom. Godine  1331. pak  je isti sve\xc4\x87enik Dionizij prodao za \xc5\xa1est maraka dio svog posjeda u Hra\xc5\xa1\xc4\x87u, Petku sinu Vidomira sina \xc4\x8cadonje i Stjepanu sinu Marka sina Radoste\xc4\x8deva. Ta zemlja prostirala se du\xc5\xbeinom izme\xc4\x91u Odre i Gliboke (Mlake), a \xc5\xa1irinom izme\xc4\x91u zemalja \xc5\xbeelinskih i zemalja spomenutog Petka i njegove obitelji._NEWLINE__NEWLINE_Jedan dio hra\xc5\xa1\xc4\x87anskih zemalja spadao je i pod stari grad \xc5\xbdelin, koji je tada bio u kraljevskom posjedu. Godine 1387. darovao je kralj Sigismund posjede \xc5\xbeelinske u Hra\xc5\xa1\xc4\x87u i Petrovini, u zagreba\xc4\x8dkoj op\xc4\x87ini. Od toga vremena dr\xc5\xbeala je zagreba\xc4\x8dka op\xc4\x87ina  posjede u Hra\xc5\xa1\xc4\x87u i Petrovini, i tako do\xc5\xa1la u susjedtstvo s turopoljskom op\xc4\x87inom._NEWLINE__NEWLINE_Budu\xc4\x87i da po svoj prilici re\xc4\x8deni sve\xc4\x87enik Dionizij nije bio Turopoljac, Turopoljci su u posjed Hra\xc5\xa1\xc4\x87a do\xc5\xa1li 1327. i kasnije 1331. Od tog vremena pak sve do polovine 15. stolje\xc4\x87a  nemam gotovo nikakvih osobitih zapisa o turopoljskom Hra\xc5\xa1\xc4\x87u. Spominje se doista  ime toga sela, ali bez osobitih doga\xc4\x91aja. Godine 1459. spominje se popis crkvene desetine na nekoliko imena hra\xc5\xa1\xc4\x87anskih \xc5\xbeitelja, za koje ali ne mo\xc5\xbeemo re\xc4\x87i, da li su spadali pod Turopolje ili pod Zagreb. Pouzdanije vijesti imamo iz godine 1461. Te se godine spominju plemeniti Turopoljci u Hra\xc5\xa1\xc4\x87u: Jakov sin Tome sina Kuni\xc4\x87eva, Toma sin Ku\xc5\xa1e k\xc4\x87eri Jurja sine Petkova, Petar sin Margarete k\xc4\x87eri re\xc4\x8denog Jurja Petkova, Ivan i Pavao sinovi Ursule k\xc4\x87eri spomenute Margarete i Juraj sin Nikole Lubni\xc4\x87a, koji su neke dijelove zemlje prodali Marku sinu Vrbana, sina Koskova. Taj se Marko ve\xc4\x87 tada zove po svom djedu \xe2\x80\x9eKosku\xe2\x80\x9c Koskovi\xc4\x87. Ova porodica, koja potje\xc4\x8de od roda Koskuta (1226.), kasnije je vrlo mnogobrojna u Hra\xc5\xa1\xc4\x87u. Godine 1464. kupili su Antun i Pavao, sinovi  Marka Koska zemlju Dubravu od Tome sina Valentina iz Lu\xc5\xbeja. Godine 1466. spominju se ove turopoljske porodice u Hra\xc5\xa1\xc4\x87u: \xc5\xa0krilec i Koskovi\xc4\x87. \xc5\xa0krilci su izumrli  smr\xc4\x87u Pavla \xc5\xa0krilca._NEWLINE__NEWLINE_Po\xc4\x8detkom 16. stolje\xc4\x87a  u Hra\xc5\xa1\xc4\x87u se nalazi samo jedna plemi\xc4\x87ka turopoljska porodica, i to je Koskovi\xc4\x87, koja je bila prili\xc4\x8dno zastupljena. Godine 1600. nalazimo u Hra\xc5\xa1\xc4\x87u osim Koskovi\xc4\x87a jo\xc5\xa1 i porodice Pevec, Vitkovi\xc4\x87, Kokotovi\xc4\x87 i Sedmak, a godine 1602. i porodicu Maceduri\xc4\x87._NEWLINE__NEWLINE_U Hra\xc5\xa1\xc4\x87u imala je tada imanja i plemi\xc4\x87ka porodica Cveta\xc5\xa1in-Hranilovi\xc4\x87, koja nije spadala me\xc4\x91u turopoljske porodice. Juraj Cveta\xc5\xa1in-Hranilovi\xc4\x87 i njegova \xc5\xbeena Jelena u\xc4\x8dinili su Turopoljcima velike usluge. Zbog toga je turopoljska op\xc4\x87ina  na svom velikom imanju u Velikoj Gorici 16. o\xc5\xbeujka 1605. dozvolila, da Cvjeta\xc5\xa1in mo\xc5\xbee svoje svinje hraniti u turopoljskim \xc5\xa1umama, te sje\xc4\x87i drvo za gradnju ku\xc4\x87e i krova. Ali za to je i on bio obvezan pla\xc4\x87ati sve poreze  op\xc4\x87ini poput ostalih Turopoljaca. Tako je i imanje Cvjeta\xc5\xa1inovo do\xc5\xa1lo u turopoljsku op\xc4\x87inu, i ve\xc4\x87 godine 1612. zapisana je u knjigu pla\xc4\x87anja poreza._NEWLINE__NEWLINE_Godine 1625. izumiru u Hra\xc5\xa1\xc4\x87u porodice Sedmak i Kokotovi\xc4\x87 \xc4\x8dim se pojavljuju  Franeti\xc4\x87i, a godine 1632. i Cari. 1667. bilo je u Hra\xc5\xa1\xc4\x87u 16 plemi\xc4\x87kih turopoljskih ku\xc4\x87a._NEWLINE__NEWLINE_U bavarski rat godine 1747. po\xc5\xa1lo je iz Hra\xc5\xa1\xc4\x87a 5, a u sedmogodi\xc5\xa1nji godine 1758. 3 momka._NEWLINE__NEWLINE_Popis ku\xc4\x87a turopoljskih od godine 1773. pokazuje da je u Hra\xc5\xa1\xc4\x87u 25 ku\xc4\x87a, me\xc4\x91u kojima su bile i ku\xc4\x87e kmetova Petra \xc5\xa0krlca._NEWLINE_Najopse\xc5\xbeniji popis plemi\xc4\x87a u Hra\xc5\xa1\xc4\x87u pod konac 18. stolje\xc4\x87a jest onaj iz godine 1782. Taj popis spominje ova plemi\xc4\x87ka imena: Saboli\xc4\x87, Halovanjec, Busak, Grguri\xc4\x87. Kraja\xc4\x8di\xc4\x87, Medven, Kolari\xc4\x87, Kos, Arbanas, \xc5\xa0kvorc, Vi\xc5\xa1kovi\xc4\x87, Devuni\xc4\x87, Nor\xc5\xa1i\xc4\x87, Kri\xc5\xbeani\xc4\x87, Pevec, Franeti\xc4\x87 i \xc5\xa0urmanovi\xc4\x87. Iste plemi\xc4\x87e i jo\xc5\xa1 plemenitu porodicu Cvetkovi\xc4\x87 navodi popis Turopolja od godine 1796._NEWLINE_Ustanku protiv Francuza  1809. pridru\xc5\xbeuje se \xc4\x8detvero mu\xc5\xa1karaca iz Hra\xc5\xa1\xc4\x87a.'